
Projekti „Uue põlvkonna 112: kaasaegne ja ligipääsetav hädaabiühendus kõigile“, II etapi tegevuse „Hädaabiühenduse rakenduse loomise esmane analüüs“ raames tehtud analüüs keskendub hädaabinumbri 112 ligipääsetavuse parandamisele sellega, et luuakse Eesti riiklik hädaabirakendus. 
Analüüsi peamised järeldused.
· Vajadus ja regionaalne kontekst. Eesti on koos Kreeka ja Iirimaaga üks kolmest Euroopa Liidu riigist, kus puudub avalikkusele suunatud riiklik hädaabirakendus. Kuigi rakenduste kaudu tehtavate hädaabiteadete osakaal on võrreldes tavakõnedega väike, on see oluline kanal erivajadustega inimestele (kurdid, vaegkuuljad) ja olukordades, kus kõnelemine pole võimalik (vaikne hädaabiteade). 
· Ametkondade ootuste ja riiklike strateegiate integreerimine. Analüüsi raames on võetud arvesse I ja II etapi raames kaardistatud ja sünteesitud Häirekeskuse, SMIT-i, Politsei- ja Piirivalveameti, Päästeameti ning Terviseameti (kiirabi pidaja) ootused uuele lahendusele, arvestades  „Siseturvalisuse arengukava 2020–2030“ eesmärke. Kaardistamise peamise järeldusena ootavad partnerasutused operatiivsete tööprotsesside kiiruse ja stabiilsuse säilitamist. Kuna uue rakenduse visioon parandab Häirekeskusele laekuva alginfo andmekvaliteeti (geolokatsioon, struktureeritud sisend), täidetakse asutuste ootused läbi kiiremate reageerimisotsuste ja parema situatsiooniteadlikkuse, ilma partnerite endi igapäevast halduskoormust tõstmata.
· Ootus kasutajakogemusele ja ligipääsetavusele. Sihtrühmade (eriti kurtide esindajate) tagasisides rõhutatakse, et rakendus peab olema eraldiseisev, järgima rangeid ligipääsetavuse standardeid (EN 301 549) ja sisaldama demofunktsiooni, mis võimaldab kasutajal harjutada abi kutsumist pingevabas olukorras. 
· Strateegiline valik ja fookus. Analüüsi tulemusel soovitatakse luua uus eraldiseisev riiklik hädaabirakendus, mitte lisada funktsionaalsust olemasolevatesse äppidesse. Kuna Naiskodukaitse mobiilirakendus „Ole valmis!“ koondab juba täna elanikkonna kriisiabi-, eneseabi- ja infofunktsioone (nt esmaabijuhised), hoiab fookuse seadmine puhtalt hädaabiühendusele ära funktsioonide dubleerimise. Projekti sujuvaks käivitamiseks soovitatakse etapiviisilist lähenemist, alustades rangelt hädaabiühendusest 112-ga ja unikaalse lisaväärtusena on võimalik laiendada riigiinfotelefoni 1247 toele (info- ja kriisiteated) fokuseeritud põhirakendusega, et vältida arenduse takerdumist asutustevahelistesse kokkulepetesse.
· Tehniline lahendus. Analüüsi tulemusel soovitatakse luua SMS-põhine hübriidlahendus, mis sarnaneb Läti ja Ühendkuningriigi (TapSOS) mudelitele. Selline lahendus on täielikult sõltumatu internetiühendusest ehk andmesidest (töötab ka levi piiril võrguühenduseta režiimis), kasutades seadme sisest SMS-funktsionaalsust (mille toimimiseks on vajalik tavapärane mobiilsidelevi ja toimiv SIM-kaart). Lahendus ei eelda Häirekeskuselt suuri muudatusi infosüsteemides, kuna teated saabuvad süsteemi struktureeritud tekstisõnumitena. 
· Majanduslik kalkulatsioon. Riikliku rätsepatööna arendatava rakenduse prognoositav kulu on umbes 285 824 eurot. See on pikas perspektiivis kulutõhusam, kui rahvusvaheliste valmistoodete (nt TapSOS) litsentsitasude maksmine. Investeeringule lisandub iga-aastane tehniline hoolduskulu (ca 10–15% arenduse maksumusest), kusjuures täiendava personaliressursi kulude säästmiseks soovitatakse tootejuhtimise roll (0,5–1 ametikohta) liita mõne olemasoleva IT-meeskonna koosseisu.
[bookmark: _Toc233620506]Eesmärk ja metoodika
Eesmärk
Projekti „Uue põlvkonna 112: kaasaegne ja ligipääsetav hädaabiühendus kõigile“ laiem strateegiline eesmärk on tagada kõigile hädaabinumbrile 112 helistajatele võrdsed võimalused hädaabiteenuse kasutamiseks, sõltumata tervislikust seisundist või asukohast. Käesolev aruanne keskendub Eesti riikliku hädaabirakenduse loomise otstarbekuse ja tehnilise teostatavuse analüüsile. 
Analüüsi metoodika
Analüüs on tehtud kombineeritud meetodil, et tagada lahenduse tehniline teostatavus, vastavus tegelikele kasutajavajadustele ning kooskõla riikliku siseturvalisuse poliitikaga. Rakendatud on järgmisi komponente. 
· Dokumentide ja rahvusvahelise kogemuse analüüs. Lähtuti EENA (European Emergency Number Association) aruandest „Public Safety Answering Points 2025“ ning töötati läbi projekti esimese etapi tulemused. 
· Võrdlev tarkvara analüüs. Analüüsiti teiste riikide (nt Austria, Läti, Leedu, Ühendkuningriik) hädaabilahendusi. Täiendavalt kaasati kohalike rakenduste nagu „Ole valmis“ ja „Eesti äpp“ esindajate kogemusi ja sisendit. 
· Kasutajarühmade kaasamine ja kvalitatiivne uuring. Sihtrühmadelt (nt erivajadustega isikute esindusorganisatsioonid) koguti kvalitatiivseid andmeid, et kaardistada ootused funktsionaalsustele ja kasutusmugavusele. 
· Kuluhinnangu metoodika. Pakutava funktsionaalsuse ja arendusmahu hindamiseks kasutati kolme punkti hinnangut (PERT-meetod), mis võimaldab prognoosida kulusid realistliku, optimistliku ja pessimistliku stsenaariumi abil. 

Analüüsi aluseks on võetud EENA (European Emergency Number Association) aruanne Public Safety Answering Points (Global Edition) 2025. Aruanne kajastab 64 riigi andmeid ning toob hädaabirakenduste osas esile trendi: 27-st Euroopa Liidu riigist on vaid kolm riiki – Kreeka, Iirimaa ja Eesti –, kes ei ole teatanud ühegi avalikkusele suunatud mobiilirakenduse olemasolust (arvestatud on nii üldiselt avalikkusele suunatud hädaabi mobiilirakendusi kui ka erivajadustega sihtrühmadele suunatud hädaabi mobiilirakendusi). 
EENA raportis ei tooda kõikide rakenduste puhul välja nende kaudu tehtud pöördumiste arvu, kuid kättesaadavate andmete põhjal joonistub välja selge suundumus: võrreldes kõnede koguarvuga on rakenduse kaudu ühenduse võtmise osakaal väike. See on eriti märgatav mobiilirakenduste puhul, mis on suunatud erivajadustega isikutele. Väike pöördumiste arv ei viita rakenduse ebaolulisusele, vaid sellele, et tegemist on kriitilise tähtsusega nišilahendusega olukordades, kus tavapärane hädaabikõne on võimatu.

Euroopa Liidu riikide hädaabirakendused saab jagada funktsionaalsuse ja sihtrühma põhjal kolme peamisesse kategooriasse: 
· üldavalikkusele suunatud riiklikud rakendused (kõigile kodanikele); 
· erivajadustega inimestele suunatud lahendused (kurtidele või kuulmispuudega isikutele); 
· eraldiseisva eesmärgiga rakendused (nt mägipääste või ohuteavitus). 
Levinumad tehnilised võimalused rakendustes:
· GNSS-põhine asukoha määramine - automaatne koordinaatide edastamine; 
· tekstivestlus (Chat) - võimalus suhelda päästekorraldajaga kirjalikul teelt;
· meditsiiniline ja kontekstiteave - kasutaja profiiliandmete (haigused, isikuandmed, juhtumi tüüp) edastamine; 
· videovõimekus – harvemini kasutatav, kuid on kasvav suundumus. 

Euroopa riikide kohta EENA Public Safety Answering Points (Global Edition) 2025 aasta aruandes avaldatud statistika näitab, et 2023. aasta andmete põhjal on rakenduste kaudu tehtud pöördumiste osakaal võrreldes tavapäraste kõnedega väike. See suundumus on eriti märgatav spetsiifilistele sihtrühmadele (nt erivajadustega isikutele) suunatud rakenduste puhul. 
Tabel 1. Näited pöördumiste kohta Euroopa riikides (2023 aasta andmed)
	Riik
	Rakenduse kaudu tehtud pöördumised
	Mobiiltelefonidelt laekunud kõnede koguarv

	Belgia
	64 320
	3 778 577

	Bulgaaria (erivajadustega isikud)
	7
	3 954 003

	Prantsusmaa (erivajadustega isikud
	9068
	60 073 196

	Island (erivajadustega isikud)
	532
	224 024

	Madalmaad
	8316
	3 653 848

	Poola
	1836
	22 368 219[footnoteRef:1] [1:  Poola puhul on märgitud kõnede koguarv (mobiiltelefone pole eristatud).] 


	Rumeenia
	1989
	9 655 616

Lähtudes Eesti siseturvalisuse arengukavast 2020–2030 ning Häirekeskuse põhimäärusest[footnoteRef:2], mis seab asutuse ülesandeks hädaabi-, abi- ja infoteadete menetlemise, analüüsis CGI Eesti hädaabirakenduse rolli teenuse üldises arengukontekstis. Häirekeskuse vaatest kujutab hädaabirakendus endast ühte võimalikku kanalit teadete päralejõudmise tagamiseks. [2:  Häirekeskuse põhimäärus–Riigi Teataja] 

Eesti siseturvalisuse arengukavas 2020–2030 seatakse hädaabiteenusele selged ja terviklikud nõuded, mille keskmes on kiire, asjatundlik ja kättesaadav abi kogu riigis. Arengukavas rõhutatakse, et iga inimene peab ohuolukorras saama abi õigel ajal ning professionaalselt, sõltumata oma asukohast. See tähendab, et hädaabisüsteem peab toimima katkematult ööpäev läbi ning tagama teenuse ühtlase kvaliteedi nii linnades kui ka hajaasustusega piirkondades. 
Hädaabiteenus kui terviklik protsess
Hädaabiteenust käsitletakse arengukavas tervikliku protsessina, mis algab hädaabiteate vastuvõtust ja lõpeb sündmuse lahendamise ning järeltegevustega. Häirekeskuse roll on tagada teadete kiire vastuvõtt, abivajaduse täpne väljaselgitamine ning sobiva abi väljasaatmine õigel ajal. Selleks peab süsteem võimaldama mitmekesiseid suhtluskanaleid ning pidevat infovahetust operatiivteenistuste vahel. 
Reageerimise etapis on keskne nõue, et politsei, kiirabi ja pääste reageeriksid kiiresti ja koordineeritult, seades esikohale inimeste elu ja tervise kaitse. Teenused peavad olema valmis sekkuma väga erinevates olukordades, alates õnnetustest ja tervisehädaolukordadest kuni avaliku korra rikkumiste ja kuritegudeni. Samal ajal peab reageerimisvõimekus olema pidevalt tagatud ning toetatud piisava personali, tehnika ja infrastruktuuriga. 
Sündmuste lahendamine ja digilahenduste roll
Sündmuste lahendamisel on oluline, et olukord lõpetatakse tõhusalt ning taastatakse avalik kord viisil, mis vähendab võimalikult palju kahju inimeste elule, varale ja keskkonnale. Selleks nähakse ette digilahenduste ja automatiseeritud järelevalvesüsteemide laialdasem kasutamine, mis toetab operatiivtööd ja muudab selle efektiivsemaks. 
Lisaks operatiivsele reageerimisele rõhutatakse arengukavas ka järeltegevuste ja ennetuse tähtsust. Sündmuste kohta saadud teavet tuleb kasutada riskide vähendamiseks ja tulevaste õnnetuste ennetamiseks. See tähendab paremat andmevahetust asutuste vahel ning süsteemset lähenemist ennetustööle. 
Regionaalne kättesaadavus ja jätkusuutlikkus
Oluline nõue hädaabiteenusele on selle kättesaadavus kogu riigi territooriumil. Arengukavas tuuakse esile, et muutused rahvastiku paiknemises, nagu linnastumine ja hajaasustuse kasv, tähendavad täiendavaid väljakutseid teenuse pakkumisel. Seetõttu tuleb teenuste planeerimisel arvestada piirkondlike eripäradega ning tagada, et abi jõuab kiiresti ka vähem asustatud piirkonda. 
Teenuse jätkusuutlikkus on samuti tähtis. Arengukavas märgitakse, et siseturvalisuse teenuste kvaliteetset pakkumist võib ohustada tööjõupuudus ja kasvav nõudlus. Seetõttu on vaja suurendada personali hulka, kaasata vabatahtlikke ning arendada tehnoloogilisi lahendusi, mis aitavad tööprotsesse automatiseerida ja tõhustada. 
Koostöö ja tehnoloogiline innovatsioon
Koordineeritud koostöö eri osapoolte vahel on hädaabiteenuse pakkumise eeldus. Häirekeskus, politsei, pääste ja kiirabi peavad toimima ühtse süsteemina, kus info liigub kiiresti ja tõrgeteta. Lisaks on oluline koostöö kohalike omavalitsuste, erasektori ja vabatahtlikega, kes kõik panustavad turvalisuse tagamisse. 
Tehnoloogiline võimekus on arengukava järgi hädaabiteenuse üks võtmetegureid. Tuleb arendada ja kasutada kaasaegseid info- ja sidelahendusi, mis võimaldavad paremat seiret, andmevahetust ja otsuste tegemist. Samuti tuleb kasutada innovaatilisi lahendusi, et muuta teenused kiiremaks, täpsemaks ja kasutajasõbralikumaks. 
Kriisivalmidus ja kvaliteedinõuded
Eraldi rõhutatakse arengukavas asutuse tasandi kriisivalmidust, mis tähendab Häirekeskuse võimekust tagada kriitiliste teenuste toimimine erinevate kriiside – sealhulgas suurõnnetuste, looduskatastroofide või tehniliste riketega kaasnevate ulatuslike hädaolukordade ajal.
Kriisivalmiduse tagamiseks on asutuses välja töötatud protsesside kokkulepped, mida regulaarselt harjutatakse, ning olemas on kriisi toetavad vahendid ja tegevuskavad. Praktikas tähendab see valmisolekut IKT-katkestusteks (nt avariitelefonide ja võrguühenduseta teadete menetlemise kasutamine) ning suutlikkust reageerida hüppelisele kõnekoormuse tõusule (nt töötajate juurde kutsumine, riigiinfotelefoni 1247 vabatahtlike kaasamine ja operatiivne kriisikommunikatsioon).
Kvaliteedinõudeid seiratakse nii sisemiste tööprotsesside hindamise kui ka elanike rahulolu kaudu. Arengukavas seatakse eesmärgiks väga kõrge rahulolu tase nii hädaabiteadete menetlemisel kui ka pääste- ja politseitöös, mis viitab vajadusele hoida teenus usaldusväärne, professionaalne ja inimesekeskne. 
Hädaabirakenduse kontekst
Hädaabirakenduse roll hädaabiteenuses saab olla lisandväärtust pakkuv innovaatiline lahendus, mis saab aidata parandada hädaabiteenuse kättesaadavust ja võimalusel ka õige abi saabumist. Kriitiline on see, millist funktsionaalsust hädaabirakendus toetab ja kuidas lahendus saab kasutajat kõige paremini aidata hädaabiteadet edastada.

Käesoleva analüüsi aluseks võeti projekti esimese etapi tulemused ning täiendavalt nelja riigi mobiilirakendused, mis esindavad erinevaid tehnoloogilisi lähenemisviise:
· Austria (DEC112)[footnoteRef:3] - fookuses vaikne hädaabiteade; [3:  https://www.dec112.at/en/ ] 

· Läti 112[footnoteRef:4] - lihtsate valikutega kombinatsioon rakendusest ja telefoni sisesest võimekusest;  [4:  Läti rakenduse informatsioon ] 

· Leedu 112[footnoteRef:5] - kurtidele suunatud videokõne võimekusega rakendus;  [5:  Mobile application – 112] 

· Suurbritannia TapSOS[footnoteRef:6] - erasektori loodud alternatiivne mitteverbaalne lahendus. [6:  https://tapsos.com/ ] 

Lisaks võeti ühendust Hollandi ja Belgia esindajatega, kuid osapooled ei avaldanud huvi koostööks. Analüüs toetub andmetele, mida rakenduste esindajad olid nõus jagama.

Projekti „Uue põlvkonna 112: kaasaegne ja ligipääsetav hädaabiühendus kõigile“ 2024. aastal ellu viidud I etapi raames tehti põhjalik turuanalüüs, mis sisaldas otsesuhtlust mobiilirakenduste esindajatega. Selleks  võttis CGI Eesti ühendust järgmiste rakenduste arendajate ja haldajatega: 112 Suomi (Soome), Zachranka (Tšehhi), Apel 112 (Rumeenia) ja nora (Saksamaa). 
Analüüsi raames tehtud intervjuudes tõid välisriikide esindajad esile järgmised süsteemsed väljakutsed ja probleemkohad seoses hädaabiteenuse rakenduste kasutuselevõtuga. 
· Rakenduse kaudu tehtud pöördumiste väike osakaal. Võrreldes hädaabikõnede koguarvuga on rakenduse kaudu tehtud ühendusevõtmiste osakaal marginaalne. Soome näitel on tuvastatud, et probleem ei seisne rakenduse levikus – aktiivseid kasutajaid on 2,5 miljonit –, kuid rakenduse kaudu laekub aastas vaid mõni tuhat teadet. Peamine põhjus on inimpsühholoogiline: hädaolukorras ei pruugi abivajajal tulla meelde rakendust avada ning eelistatakse harjumuspärast helistamist. 
· Vajadus lisafunktsionaalsuste järele. Kuna hädaabi kutsumise funktsiooni kasutatakse harva, on rakendusi täiendatud lisateenustega, et hoida rakendust kasutaja telefonis aktiivsena. Levinumad lisafunktsioonid on avalikud ohuteated, kohaliku omavalitsuse info, AED (elustamisaparaatide) asukohainfo ning esmaabi juhised. 
· Sõltuvus andmesidest. Enamiku mobiilirakenduste puhul on hädaabiteenusega ühenduse võtmiseks vältimatu stabiilse andmeside olemasolu, mis võib olla takistus halva leviga piirkondades. 
· Riigispetsiifilised valikud arhitektuuris. Olenevalt riigi seadustest ja tehnilisest võimekusest on hädaabiteenuse ülesehituses tehtud väga erinevaid valikuid: 
· kasutajaks registreerimise kohustuslikkus ja valideerimise viisid; 
· eelinfo (nt tervislik seisund, puue) sisestamise ja edastamise võimalused; 
· teksti toetavate piktogrammide või visuaalsete kujundite kasutamine; 
· erinevate sidekanalite (video, tekstivestlus, RTT) võimaldamine. 

Rakenduse loomine ja arhitektuur.  Austria riiklik hädaabirakendus loodi 2019. aastal eesmärgiga toetada eelkõige kuulmispuudega inimesi. Rakendus võimaldab hädaabi kutsuda tekstivestluse kaudu ja edastab automaatselt kasutaja täpse asukoha. Tehniliselt oli suurimaks väljakutseks Austrias asjaolu, et politseil on keskne häirekeskus, kuid kiirabi töötab regionaalselt. DEC112 arenduse käigus töötati välja spetsiifiline arhitektuuriline lahendus, mis tagab hädaabikutsete korrektse suunamise kasutaja tegeliku asukoha põhjal. 
Kasutajaks registreerimine.  Rakenduse kasutamine eeldab allalaadimist ja eelnevat registreerimist. Registreerimisprotsessi käigus valideeritakse kasutaja mobiilinumber, saates seadmesse SMS-põhise kinnituskoodi. 
Vaikne hädaabiteade. Vaikse hädaabiteate funktsionaalsus on loodud olukordadeks, kus hääleline suhtlus on ohtlik või võimatu. 
· Algatamine. Kasutaja vajutab vastavale nupule ja annab kinnituse. 
· Turvalisus. Töökorralduse järgi ei tohi häirekeskus teate tegijaga ühendust võtta, et mitte reeta tema asukohta ohuolukorras (nt vägivald). 
· Reageerimine. Sündmuskohale saadetakse alati politsei. 
· Katkestamine. Pärast kinnituse andmist ei ole teadet enam võimalik kasutaja seadmest katkestada, et tagada turvalisus ka juhul, kui seade satub ründaja kätte. Kui olukord lubab, on võimalik jätkata tekstivestlust. 
Lihtsustatud hädaabiteade kuulmispuudega inimestele. Kasutajatel on võimalik valida abi tüüp (politsei, kiirabi, pääste, mäepääste või üldine 112) vastavaid nuppe vajutades. Nupud on varustatud selgitavate kujutistega. Analüüsi käigus on kaalutud ka piktogrammide laialdasemat kasutamist, kuid väljakutseks on osutunud üheselt mõistetavate ja standarditud kujundite puudumine. 
Tekstivestlus ja andmeturve. Informatsiooni vahetatakse tekstikõne kaudu. Turvalisuse ja privaatsuse tagamiseks kustutatakse rakenduse sulgemisel kogu vestlusajalugu – seadmesse ei jää märki tehtud teatest ega suhtlusest. 
Kasutuskogemus ja statistilised näitajad. Praeguseks on rakendusel ligikaudu 56 000 allalaadimist. Kuna rakendus on suunatud kitsale sihtrühmale, on selle ulatust raske hinnata, kuid loojate tunnetuslik hinnang on, et peamisteks kasutajateks on kuulmispuudega inimesed. 
Statistika osas joonistub välja huvitav erisus võrreldes tavapäraste hädaabikõnedega. 
· Üldine häirekeskuse statistika. 61% teadetest on suunatud kiirabile ja 27% politseile. 
· DEC112 statistika. 44% teadetest on suunatud politseile ja 31% kiirabile. Kuigi lõplikke järeldusi on raske teha (kuna vaikset hädaabiteadet ja lihtsustatud teadet eraldi ei loendata), viitab politseikutsete suurem osakaal tõenäoliselt just vajadusele vaikse hädaabiteate funktsiooni järele. 
[bookmark: _Toc233620515]Läti 112 hädaabirakendus
Rakenduse loomine ja üldine fookus. Läti hädaabirakendus loodi 2024. aastal tihedas koostöös Läti Kurtide Liidu esindajatega. Rakendus võimaldab algatada nii helistamist kui ka SMS-teate saatmist. Lisaks hädaabiühenduse loomisele on rakendusse integreeritud ennetav info: turvalisuse juhised, uudised ning avalike varjupaikade asukohad. 
Lätis on kasutusel ka eraldi vabatahtlik kurtide ja vaegkuuljate register. Kui isik on end seal registreerinud, on see info Häirekeskuse töötajale nähtav ka siis, kui SMS saadetakse tavalise sõnumirakenduse kaudu, mitte hädaabirakendusest. 
Tehniline funktsionaalsus ja SMS-põhine lahendus. Läti lahenduse eripära on see, et nii kõne kui ka SMS-i saatmine on seotud telefoni seadmesisese funktsionaalsusega. See tähendab, et rakendus ei vaja sõnumi edastamiseks internetiühendust. 
Saadetav SMS komplekteeritakse rakenduses kasutaja tehtud valikute põhjal: 
· Teenuse valik: kasutaja märgib, kas ta vajab politseid, kiirabi või päästet. 
· Juhtumi kategooria: valitakse sündmuse liik. 
· Asukoht ja lisainfo: rakendus kuvab automaatselt GPS-andmete põhjal aadressi, mida kasutaja saab vajaduse korral korrigeerida. Lisada saab sündmuse lühikirjelduse ja näiteks uksekoodi. 
Pärast nupu "Submit" vajutamist koostatakse SMS, mis saadetakse Läti Häirekeskusesse. Saadetud sõnum on kasutajale nähtav ka telefoni tavalises sõnumirakenduses. Häirekeskuses on näha, kas sõnum tuli rakenduse kaudu või tavalise SMS-ina. Oluline on märkida, et kui Häirekeskus vastab, kuvatakse vastus kasutaja telefoni sõnumirakenduses, mitte hädaabirakenduses endas. 
Kasutajaks registreerimine. Rakenduse kasutamine eeldab eelnevat registreerimist, kuid privaatsuse ja andmemahu optimeerimiseks ei liigu kõik registreerimisandmed Häirekeskusesse. Häirekeskus näeb ainult, et tegemist on kõne- või kuulmispuudega isikuga, kes ei saa rääkida – sellisel juhul talle tagasi ei helistata. 
Kasutuskogemus ja statistika. Läti Häirekeskus on rakenduse levikuga üldiselt rahul, kuigi eraldi tagasisideküsitlust klientide seas tehtud ei ole. Läti Kurtide Liit ei ole probleeme täheldanud. 
· Allalaadimised. Umbes 146 000 inimest, mis on Läti rahvaarvu arvestades rahuldav tulemus. Rakendust tutvustatakse pidevalt konverentsidel ja avalikel üritustel. 
· Kasutus. Päevas laekub rakenduse kaudu umbes 10 SMS-i (kogu SMS-teadete arv päevas on umbes 50). Kõik saadetud sõnumid ei realiseeru alati reaalseteks sündmusteks.
[bookmark: _Toc233620516]Leedu kurtidele suunatud 112 hädaabirakendus
Rakenduse loomine ja taust. Leedus arendati esmane SMS-112 teenus välja juba 2014. aastal. Leedu Kurtide Liit leidis siiski, et ainult kirjalikust lahendusest ei piisa, ning tegi aktiivset lobitööd rakenduse loomiseks, mis võimaldaks suhtlust viipekeeles. Rakendust hakati arendama 2018. aastal ning lahendus valmis 2020. aastal. 
Tehniline arhitektuur ja funktsionaalsus. Süsteemi arhitektuur koosneb kliendi mobiilirakendusest, kahest serverist ja eraldi rakendusest hädaabiteate vastuvõtja poolel. Olulise miinusena on Häirekeskuse rakendus täiesti eraldiseisev muust menetlusinfosüsteemist, mis tähendab, et andmete sisestamiseks on vajalik käsitsi kopeerimine. 
Rakendus pakub järgmisi võimalusi: 
· Videokõne: võimaldab viipekeelset suhtlust. 
· Tekstivestlus: funktsionaalsus, mis võimaldab ka piltide saatmist. 
· Tavakõne: võimalus algatada tavaline hädaabikõne. 
· Kasulikud numbrid: rakenduses on loetelu olulistest kontaktnumbritest. 
Videokõne ja tekstivestluse kasutus. Videokõnede teenindamiseks on Häirekeskuses töösaalis iga päev ja ööpäev läbi kätte saadav viipekeele tõlk. Kui kõnesid ei ole, teevad viipekeele tõlgid muud tööd, kuid valmidus on pidevalt tagatud. Statistika näitab, et koormus on väike – aastas tehakse umbes 200 kõnet, kusjuures on päevi, mil ei laeku ühtegi pöördumist. 
Tekstivestlust (Chat) kasutatakse pigem harva – peamiselt siis, kui andmeside on videokõne jaoks liiga nõrk või kui abivajaja ei soovi end turvakaalutlustel näidata. Näiteks eelmise aasta 213-st ühenduse võtmisest moodustasid tekstivestlused vaid kümmekond juhtu. 
Kasutajakogemus ja registreerimine. Rakenduse kasutus on piiratud ainult kurtide sihtrühmaga. Kuigi äppi saavad alla laadida kõik, on selle aktiveerimiseks vaja koodi, mille väljastab Leedu Kurtide Liit. 
· Kasutajate arv. Registreeritud on 1500 kasutajat, kuigi Leedus on hinnanguliselt 6000–8000 kurti ning kuni 40 000 kuulmislangusega inimest. Vähese kasutuse põhjusena nähakse raskusi sihtrühma veenmisel teenust kasutama. 
· Andmed. Registreerimisel saab lisada nime, aadressi, vabas vormis märkmeid ja infot haiguste kohta, mis edastatakse hädaolukorras Häirekeskusele. 
Kulud ja tulevikuvaade. Rakenduse arendas välja kohalik väikefirma. Algne arenduskulu oli 130 000 eurot ning igakuised hoolduskulud on umbes 2500 eurot. Väikese arenduspartneri puhul on aga ilmnenud probleemid jätkusuutlikkusega (töötatakse tudengitega, muudatuste tellimine on keeruline). 
Leedu vaatleb praegust rakendust kui ajutist lahendust. Rakenduse laiendamist teistele sihtrühmadele ei planeerita, kuna teised esindusorganisatsioonid pole selleks soovi avaldanud. Edaspidi soovitakse keskenduda telefoni sisestele standardlahendustele (RTT ja videokõne) ning hetkel, kui 112-le saab helistada otse videokõnega, plaanitakse rakenduse kasutamisest loobuda. 
[bookmark: _Toc233620517]Ühendkuningriigi TapSOS-i rakendus
Rakenduse olemus ja taust. Erasektori näitena on analüüsi lisatud Ühendkuningriigis kasutusel olev TapSOS-i rakendus. Tegemist on täiendava mitteverbaalse lahendusega abi kutsumiseks. Sisuliselt toimib see sarnasel põhimõttel nagu Läti 112 rakendus, kuid TapSOS on täielikult üles ehitatud kasutajapoolsetele visuaalsetele valikutele ning ei nõua kasutajalt verbaalset ega tekstilist teavet. 
Funktsionaalsus ja tehniline ülesehitus. Rakenduse kasutuskogemus põhineb intuitiivsetel ikoonidel 
· Teenuse valik: ikoonidele vajutades saab kasutaja valida vajaliku teenuse (kiirabi, politsei või pääste). 
· Olukorra kirjeldus: kasutaja teeb hädaabiolukorra sisu kirjeldavad valikud (millise juhtumiga on tegemist). Valikute tasandid ja sisu on süsteemis seadistatavad. 
· Asukoha edastus: kasutaja jagab rakendusega oma asukohta. 
· Teate edastamine: tehtud valikute põhjal koostatakse automaatselt SMS, mis edastatakse Häirekeskusele. 
· Kahesuunaline side: kui Häirekeskusel on vaja küsida täpsustavaid küsimusi, tehakse seda SMS-i teel ning vastused saadetakse kasutaja seadmesse. 
Tehniliselt on rakendus võimeline ka API-põhiseks andmevahetuseks. Lisaks on kasutajatele harjutamiseks kättesaadav demofunktsioon. 
Kasutajakogemus ja registreerimine. Rakenduse kasutamiseks on vajalik eelnev registreerimine. Teate genereerimisel edastatakse profiiliandmed automaatselt hädaabinumbrile 999. Kuna TapSOS ei ole teinud suuremat kampaaniat, on kasutajate arv veel väike – rakenduse on leidnud ja kasutusele võtnud peamiselt need, kes on selle iseseisvalt üles otsinud. 
Kasutamine teistes riikides. Kuna tegemist on erasektori lahendusega, on see portreteeritav ja üleviidav ka teistesse riikidesse. Analüüsi koostamise ajal käisid TapSOS-il läbirääkimised lahenduse juurutamiseks Iirimaal. 
[bookmark: _Toc233620518]Järeldused
Rakenduste võrdlev analüüs toetab ja kinnitab projekti „Uue põlvkonna 112: kaasaegne ja ligipääsetav hädaabiühendus kõigile“ I etapi raames tehtud järeldusi. Riikide kogemustest joonistuvad välja järgmised peamised õppetunnid. 
· Pöördumiste osakaal ja sihtrühma väärtustamine. Rakenduse kaudu tehtud ühendusevõtmiste arv on kõikides riikides oluliselt väiksema osakaaluga kui tavakõnede puhul. Riigid on sageli teinud strateegilise otsuse, et rakenduse peamine sihtrühm on erivajadustega isikud (nt kurdid). Sellisel juhul väärtustatakse rakendust eelkõige ligipääsetavuse parandajana, mitte massilises kasutuses oleva vahendina. 
· Lisandväärtus olemasolevatele lahendustele. Rakendused täidavad oma eesmärki kõige paremini siis, kui need pakuvad lisandväärtust juba olemasolevatele kanalitele. Eesti kontekstis eristub rakenduse kaudu lihtsustatud valikute pakkumine ja selle põhjal SMS-i koostamine (Läti ja Ühendkuningriigi TapSOS-i mudel). See on potentsiaalne lisakiht arendatavate ligipääsetavuslahenduste kõrval, mis täidab teistsugust vajadust kui videokõne või RTT ning aitab inimesi, kelle jaoks need kanalid pole alati asjakohased. 
· SMS-i kasutamise tugevus. Automaatselt genereeritud SMS-i kasutamine tähendab, et puudub vajadus täiendava ja mahuka arendustegevuse järele Häirekeskuse vastuvõtupoolel, kuna sõnumid saabuvad standardkujul. 
· Kulude analüüsi keerukus. Olemasolevate rakendustega kaasnevate kulude osas ei ole võimalik teha ühest eraldi võrdlust, kuna kulud sõltuvad väga paljudest aspektidest. 
· Funktsionaalsuse erinevus: iga riigi rakenduse pakutav võimekus on ainuomane. 
· Infrastruktuur: kas rakendus kasutab telefoni siseseid võimalusi (helistamine/SMS) või vajab eraldi serveriparki ja liidestusi teadete pärale jõudmiseks. 
· Vastuvõtja poole arendusvajadus: kui palju nõuab rakenduse funktsionaalsus muudatusi Häirekeskuses. 
· Arenduspartneri valik: kulud erinevad oluliselt sõltuvalt sellest, kas tööd on tellitud rahvusvaheliselt suurfirmalt või kohalikult väikeettevõttelt. 
[bookmark: _Toc233620519]Osapoolte ootused ja vajadused Eestis
Käesolev peatükk sünteesib hädaabiühenduse rakendusega seotud ootusi ja vajadusi, mis projekti I ja II etapi raames Eesti-siseste osapoolte – Häirekeskuse, SMIT-i, Politsei- ja Piirivalveameti, Päästeameti ning Terviseameti – hulgas kaardistati. Siinne analüüs ei too välja ootusi mitte asutusepõhiselt, vaid üldistatult. Fookuses on riikliku hädaabiühenduse arendamise strateegilised lüngad ja ootused.
· Erivajadustega inimestele Häirekeskusega otseühenduse võimaldamine. Peamine ootus on seotud sellise funktsionaalsuse loomisega, mille korral erivajadustega inimesed saaksid Häirekeskusega otse ja kiiresti ühendust võtta, nii et neid juhendataks ja neilt ei nõutaks enam senises mahus kirjalikele küsimustele vastamist, samas Häirekeskus saaks kogu vajaliku info kätte. 
· Tööprotsesside stabiilsuse ja sünergia tagamine partnerasutustes. Partnerasutuste (Politsei- ja Piirivalveamet, Päästeamet ning kiirabi) peamised ootused on seotud operatiivse reageerimisahela stabiilsuse hoidmise ja info täpsusega. Kuna pakutav lahendus on üles ehitatud Häirekeskuse-sisese menetlusprotsessi ja alginfo andmekvaliteedi optimeerimisele, täidetakse partnerite ootused vahetult Häirekeskuse rolli kaudu. Päästekorraldaja ja logistiku käsutusse jõudev täpsem struktureeritud info (sh asukohateave ja esmane olukorrakirjeldus) võimaldab anda kiiremaid ja täpsemaid väljasõidukorraldusi. See tagab, et lahendus toetab reageerivaid ametkondi ilma neile täiendavat halduskoormust või tööprotsessis viivitusi tekitamata ning toimib olemasolevate operatiivstruktuuride jaoks tõhusa sisendkanalina.
Ootuste ja vajaduste hulgas on prioriteet ühenduse loomine numbriga 112. Võttes arvesse, et Häirekeskuse tööülesannete hulka kuuluvad ka abi- ja infoteadete menetlemine ning kriisiinfo teenuste osutamine, võiks võimaluse korral kaaluda lahenduse laiendamist riigiinfo telefoninumbriga 1247. Ent SMS-põhise lahenduse eelduseks on, et numbrile 1247 oleks võimalik saata ka SMS-e. Kuna see võimalus veel puudub, on järgnevas lahenduse kirjelduses ja kuluhinnangutes arvestatud ainult numbriga 112 ühenduse võtmisega.
[bookmark: _Toc233620520]Erivajadustega inimeste ootused ja vajadused
Projekti „Uue põlvkonna 112: kaasaegne ja ligipääsetav hädaabiühendus kõigile“ I ja II etapi raames on kaardistatud Eesti erivajadustega inimeste ootused ja vajadused seoses hädaabirakenduse loomisega. Kaasatud sihtrühmad on täpsemalt defineeritud aruandes „Kontekstiteabe edastamine“. Analüüsi käigus peetud ühisaruteludel toodi välja järgmised olulised aspektid, millega tuleb riikliku lahenduse väljatöötamisel arvestada.
[bookmark: _Toc233620521]Vastavus ligipääsetavuse nõuetele
Mobiilirakendus ei täida oma eesmärki, kui see ei ole sihtrühmadele tehniliselt ligipääsetav. Rakendus peab vastama Euroopa Liidu digiligipääsetavuse standardile EN 301 549 ning võimaldama järgmist: 
· täielik ühilduvus ekraanilugejatega; 
· võimalus muuta tausta ja teksti värvikombinatsioone (kontrastsust); 
· teksti suuruse reguleerimine ja muud kohandamisvõimalused. 
[bookmark: _Toc233620522]Eraldi hädaabirakenduse eelistamine
Sihtrühmade hinnangul peab riiklik hädaabilahendus olema täiesti eraldiseisev mobiilirakendus. Selle funktsionaalsuse liitmine mõne olemasoleva rakendusega (nt rakendus „Ole valmis!“ või Eesti äpp) ei ole soovitatav. 
· Segaduse ja valeteadete oht: mitmekülgset rakendust kasutades on suur tõenäosus eksida, mis võib kriitilises olukorras tekitada ohtlikku viivitust või põhjendamatuid valeteateid. 
· Ligipääsetavuse piirangud: olemasolevad rakendused ei ole kõigile piisavalt ligipääsetavad. Näiteks toodi välja, et rakendus „Ole valmis!“ ei toimi ekraanilugemise programmide kasutamisel korrektselt. 
[bookmark: _Toc233620523]Mitteverbaalne suhtlus ja piktogrammid
Kuna Häirekeskuse esitatavate küsimuste hulk on tavaliselt suur, tekitab see abivajajates (eriti kurtide seas) sageli paanikat. Selle leevendamiseks oodatakse uuelt rakenduselt järgmist. 
· Lihtsustatud valikuvariandid: võimalus vastata küsimustele kohe pöördumise alguses ja etteantud valikute abil, nii et võimalikult palju infot saaks edastatud minimaalse pingutusega. 
· Visuaalne toetus: valikuvariandid peavad olema ilmestatud sisuliselt mõistetavate piltide või piktogrammidega, mida toetab selgitav ja juhendav märksõna. 
· Küsimuste optimeerimine: koostöös sihtrühmade esindajatega tuleks läbi mõelda küsimuste loogika, nii et väheneks vajadus täpsustavate küsimuste järele, kuid säiliks võimalus teadet menetleda vastavalt ohuhinnangutele. 
[bookmark: _Toc233620524]Demofunktsiooni olulisus
Kasutajad peavad saama rakenduse tööpõhimõtetega tutvuda turvalises keskkonnas. Demofunktsioon võimaldab rahulikus olukorras läbi mängida pöördumise protsessi, näha küsimuste järjekorda ning mõista, millist infot hädaolukorras oodatakse. 
[bookmark: _Toc233620525]Mitmekülgsus ja pikem vaade
Ehkki erivajadustega inimesed peavad oluliseks erinevate kanalite (tavakõne, RTT, videokõne) olemasolu, nähakse eraldi hädaabiühenduse rakenduse loomist praeguses etapis olulise vaheastmena. Riigi strateegiline fookus peaks olema suunatud sellele, et numbrile 112 oleks võimalik teha videokõnesid, rääkida viipekeeles ja saada vastu viipekeelset informatsiooni ilma kolmanda isiku vahenduseta. 
[bookmark: _Toc233620526]Häirekeskuse ootused ja vajadused
Käesolevas punktis on välja toodud Häirekeskuse ootused, mis on kaardistatud projekti „Uue põlvkonna 112: kaasaegne ja ligipääsetav hädaabiühendus kõigile“ I ja II etapi raames. Need ootused kattuvad ka II etapi tegevuste aruannetes esitatud seisukohtadega. 
[bookmark: _Toc233620527]Andmekvaliteet ja valeteadete vähendamine
Häirekeskuse jaoks on kriitiliselt oluline, et uue kanali kaudu laekuv info oleks usaldusväärne ja süsteemne. 
· Valeteadete välistamine: süsteem peab juba eos välistama olukorrad, mis ei sisalda reaalset abivajadust (nt seadmete genereeritud tehnilised veateated). 
· Kohustuslik infokomplekt: toimiva hädaolukorra side saavutamiseks peab rakendus edastama Häirekeskusele järgmise info: abivajaja täpne asukoht, teadet edastava seadme tunnus (nutitelefon, häirenupp, rakendus vms), olukorra lühiinfo ning abivajaja nimi ja isikukood. 
[bookmark: _Toc233620528]Tagasiside ja kommunikatsioonivõimekus
Tehniline lahendus peab toetama kahepoolset suhtlust: 
· päästekorraldajal peab olema võimalus abivajajale tagasi helistada või saata vastus-SMS; 
· kui tehniline vastamisvõimalus mingil põhjusel puudub, peab saadetud teade sisaldama selle kohta selget märget. 
[bookmark: _Toc233620529]Mitteverbaalne lahendus ja senise tööprotsessi säilitamine
Analüüsi tehes arutati Häirekeskusega sellist mitteverbaalse hädaabirakenduse lahendust, mis juhendaks kasutajat valikute kaudu ja koostaks nende põhjal tekstisõnumi. 
· Protseduuriline lihtsus: selline ülesehitus on Häirekeskuse poolt vaadates eelistatud, kuna see ei muuda seniseid tööprotseduure – teade saabub tavapärase SMS-ina, millele on võimalik kohe vastata. 
· Struktureeritud sisend: oluline koostöökoht on küsimuste ja valikvastuste loogika läbimõtlemine. Eesmärk on, et ühe sõnumiga laekuks kogu vajalik info, mille põhjal saaks abi välja saata ilma täiendavaid küsimusi esitamata. 
[bookmark: _Toc233620530]Juhtumipõhine lähenemine
Häirekeskus rõhutab, et abivajaja ei peaks ise hindama, millist operatiivteenistust (kiirabi, pääste või politsei) ta vajab. 
· Kasutaja peaks kirjeldama situatsiooni või juhtumi tüüpi. 
· Vastav sisend (tüüpjuhtumite kirjeldused) peab tulema partnerasutustelt (PPA, Päästeamet, kiirabi), et tagada õige abiressursi määramine. 
[bookmark: _Toc233620531]Liidestamise võimalused
Hädaabirakendus on vaadeldav tervikliku süsteemi osana, millega on võimalik integreerida ka teised arendatavad lahendused: 
· vaikne hädaabiteade − eeldefineeritud sõnumid ohuolukordades kasutamiseks (vt aruanne „Vaikne hädaabiteade“); 
· kontekstiteave − abivajaja profiiliandmete ja terviseinfo automaatne lisamine teatele (vt aruanne „Kontekstiteabe edastamine“). 
[bookmark: _Toc233620532]Lahendusettepanek riikliku hädaabirakenduse loomise kohta
Kokkuleppel erivajadustega inimeste esindajate ja Häirekeskusega on koostatud ettepanek luua Eesti riiklik hädaabirakendus, millel oleksid allpool kirjeldatud funktsioonid. Visioon tugineb põhimõttele, et mobiilirakenduse kaudu 112-ga ühenduse võtmine peab olema lisavõimalus, mis toetab olemasolevaid või alles arendatavaid kanaleid ega dubleeri nutitelefonide riistvaralisi otsefunktsioone (nagu tavakõne, arendatav RTT  või tulevikus lisanduv kahepoolne videokõne).[footnoteRef:7]  [7:  02.06.2026 seisuga ei ole veel võimalik pöörduda 112 poole RTT-kõne ega kahepoolse videokõne teel. RTT-kõne valmidus on eeldatavasti olemas 2026. aasta sügiseks. Videokõne otseühenduse võimaldamise arendus eeldab aga Google’i ja Apple’i poolt kahepoolse 112 videokõne toe pakkumist. Kui sellist tuge ei pakuta, siis saab hädaabirakendus olla üks alternatiive videokõne võimekuse tekitamiseks üle interneti. ] 

Kuna rakenduse otsimine ja avamine on hädaolukorras alati lisasamm, on rakenduse funktsionaalsuse kavandamisel ja arhitektuuri disainimisel lähtutud järgmistest strateegilistest põhimõtetest.
· Keskendumine hädaabiühenduse põhifunktsioonile. Analüüsi käigus kaardistati ning kaaluti ka muid Häirekeskuse, Politsei- ja Piirivalveameti ning Terviseameti vajadusi ja toetavaid funktsioone (nt lähima elustamisaparaadi ehk AED asukoha määramine, esmaabijuhiste andmine, avalike varjumiskohtade kohta info jagamine). Ent kõnealuse rakenduse visioonis on seatud keskmesse üksnes hädaabiühenduse ligipääsetavuse tagamine. Rakenduse põhieesmärk on võimaldada abivajajal kriisiväljakutse hetkel Häirekeskusega suhelda, säästes teda stressiolukorras liigsest infomürast ning tagades võimalikult kiire ja eksimusteta teate edastamise.
· Kasutajakesksest ligipääsetavusest lähtumine ja sihtrühma laiendamine. See rakendus on oluline eelkõige erivajadustega inimestele. Lahenduse kavandamisel on arvesse võetud selliseid erivajadusi, mille korral mobiilirakendus aitab inimese ligipääsetavust teenusele suurendada. Disain on aga kohandatud sobivaks kogu elanikkonnale, sealhulgas tavakasutajatele. Tavakasutaja jaoks on rakendus oluliseks abimeheks olukordades, kus verbaalne suhtlus on ajutiselt piiratud (nt insuldi või mõne muu tervisehäire tõttu).
· Lihtsuse eelistamine funktsioonidega ülekuhjamisele. Rakenduse põhifunktsioon on hoitud võimalikult konkreetne: Häirekeskusega info vahetamine. Funktsioonide üleküllus pikendab stressiolukorras reageerimisaega ja tekitab kasutajas segadust.
· Häirekeskuse ja reageerivate asutuste (PPA, Päästeamet, kiirabi) vahel sünergia tekitamine. Rakendus on kavandatud Häirekeskuse menetlusprotsessi toetamiseks. Juhendades kasutajat valikuvariantide abil vastama küsimustele nii, et Häirekeskus saaks võimalikult palju vajalikku informatsiooni, suudab rakendus genereerida parema andmekvaliteediga ja selgemini struktureeritud sisendi. See muudab ohuhinnangu andmise päästekorraldaja jaoks lihtsamaks ning vähendab aega, mis kuluks puuduliku sisendinfo täpsustamisele. Kuna süsteem parendab Häirekeskusele laekuvat alginfot, võimaldab see logistikul teha kiiremaid ja täpsemaid reageerimisotsuseid. Positiivne mõju kandub edasi ka väljasõitvatele ressurssidele (PPA, Päästeamet, kiirabi): meeskonnad saavad teel olles süsteemist täpsema eelinfo sündmuskoha ja abivajaja seisundi kohta, mis suurendab operatiivtöötajate teadlikkust vahetult enne sündmuskohale jõudmist.
[bookmark: _Toc233620533]Kriisilahenduste sünergia ja etapiviisiline arendus
Piiratud strateegilise fookuse hoidmisel on oluliseks argumendiks asjaolu, et Eesti Naiskodukaitse hallatav mobiilirakendus „Ole valmis!“ koondab juba praegu väga suure osa elanikkonna eneseabi- ja infofunktsioonidest. Selles rakenduses on olemas põhjalik esmaabi- ja käitumisjuhiste sektsioon, mistõttu kasutaja seisukohast ei ole mõistlik tuua turule uut konkureerivat ja olemasolevaid funktsioone dubleerivat riiklikku rakendust. Kui tulevikus peaks tekkima reaalne vajadus täiendavate infofunktsioonide (nt elustamisaparaatide kaardi) järele, on riiklikult ja eelarveliselt otstarbekam integreerida need juba toimiva platvormi „Ole valmis!“ koosseisu. Planeeritav hädaabirakendus peaks aga jääma üksnes spetsialiseeritud operatiivkanaliks. 
Sellest tulenevalt soovitame arendusprotsessi alguses seada fookuse hädaabiühenduse loomisele. Kui esmane lahendus on edukalt kasutusele võetud ning praktika käigus selgub reaalne vajadus laiema funktsionaalsuse järele, saab hiljem täiendusi lisada. Selline etapiviisiline lähenemine hoiab ära ohu, et kogu arendusprotsess takerdub juba eos ülemäära universaalse lahenduse otsimisse ning eri osapoolte vahelistesse keerukatesse kokkulepetesse.  
Kui Häirekeskuse poole saab pöörduda telefonis juba olemasolevate funktsioonide kaudu (tavaline helistamine, edaspidi ka RTT- või videokõne), eelistab kasutaja neid. Ükski eraldiseisev rakendus ei ole täiesti universaalne lahendus, mis suudaks katta kõiki elulisi vajadusi, ning seetõttu peab kavandatav rakendus jääma täpselt sihitud ja spetsialiseeritud hädaabikanaliks.
[bookmark: _Toc233620534]Rakenduse kontseptsioon ja platvormi valik
Analüüsi käigus kerkis esile küsimus, kas mõistlikum oleks luua täiesti uus hädaabirakendus või lisada vajalik funktsioon mõnele olemasolevale mobiilirakendusele. Kooskõlas erivajadustega inimesi koondavate sihtrühmade hinnanguga on käesolevas aruandes esitatud ettepanek luua eraldiseisev riiklik hädaabirakendus.
Tabel 2. Valikute võrdlus: olemasolev rakendus vs. eraldi lahendus
	Valik
	Pooltargumendid
	Vastuargumendid

	Liitmine olemasoleva rakendusega 
(nt „Ole valmis!“)
	Rakendusel on kasutajaskond juba olemas. Kasutust on lihtsam tagada, kui rakendus on mitmekülgne. Saab kasutada olemasolevaid teavituskampaaniaid, koolitusi ja haldusmeeskonda.
	Tekitab segadust, kui ühes rakenduses on liiga palju funktsioone. Olemasoleva rakenduse ligipääsetavus ei pruugi olla piisav. Arendus- ja hooldustööde tegemisel sõltutakse kolmandast isikust. 

	Eraldiseisev riiklik hädaabirakendus
	Tagatud on rakenduse täielik ligipääsetavus. Fookus on selgelt suunatud hädaabiühenduse loomisele ja suhtlusele. Funktsionaalsus on täielikult riigi kontrolli all. 
	Kogu rakendus on vaja luua algusest peale. Vaja on korraldada riiklik teavituskampaania ja kasutajad registreerida. Kasutajate jaoks on tegemist ühe järjekordse rakendusega. Vajab eraldi haldusmeeskonda. 


[bookmark: _Toc233620535]Funktsionaalsed ja tehnilised nõuded
Mobiilirakendus peab vastama ligipääsetavuse nõuetele ja Euroopa digiligipääsetavuse standardile EN 301 549. Ükski pakutav funktsioon ei täida oma eesmärki, kui mobiilirakendus ei ole aktsepteeritaval tasemel ligipääsetav.  
Kasutaja identifitseerimine ja registreerimine. Kasutaja peab ennast mobiilirakenduse kasutajaks registreerima. Hädaabiteade ei saa olla anonüümne ning teate saatja isik peab olema üheselt selge. Eelistatud on kontekstiteabe edastamise raames kaardistatud informatsiooni kogumise funktsiooni liidestamine hädaabirakendusega (vt aruanne „Kontekstiteabe edastamine“), nii on võimalik edastada abivajaja kohta kriitilise tähtsusega eelinfot. See tähendab, et kui kasutaja täidab rakenduses profiili, siis on talle automaatselt loodud konto ka kontekstiteabe keskkonnas ja andmed on X-tee kaudu viidud Häirekeskuse andmekogusse.
Küsimustele vastamine ja valikute tegemine. Kasutaja peab teate algatamisel saama teha valikuid ja vastata juhtumit puudutavatele küsimustele etteantud variantide kaudu. 
· Valikute tegemist rakenduses peavad lihtsustama arusaadavad pildid koos juhendava märksõnaga. 
· Kasutaja ei pea vastama avatud küsimustele, et vältida viivitust ja segadust. 
SMS-põhine teate edastamine. Kui kasutaja on rakenduses oma valikud teinud ja vajutanud teate saatmise nuppu, koostatakse tema valikute põhjal automaatselt SMS, mis saadetakse hädaabinumbrile 112. 
· Rakendus kasutab teate edastamiseks kasutaja seadmes olevat sõnumi saatmise funktsiooni. 
· Sõnum liigub telefonioperaatori võrgu kaudu Häirekeskusesse samamoodi nagu telefoni sõnumirakenduses koostatud SMS. Erinevalt hädaabikõnest, mida on mobiilside standardite kohaselt võimalik teha ka ilma SIM-kaardita, eeldab SMS-põhine teate edastamine seadmes aktiivse ja toimiva SIM-kaardi (ning võrguühenduse) olemasolu. Kui SIM-kaart puudub või on püsivalt lukustatud, ei ole rakenduse kaudu SMS-i edastamine tehniliste piirangute tõttu võimalik.
Kahepoolne side ja vastuvõtuvõimekus. Häirekeskusesse jõudnud sõnumile peab saama vastata. 
· Vastussõnum jõuab kasutaja seadme tavapärasesse sõnumirakendusse, mitte hädaabirakenduse vestlusaknasse. 
· Kuna Häirekeskusel on võimekus SMS-e vastu võtta ja saata juba olemas, ei vaja see funktsioon eraldi arendamist. 
Sõltumatus internetiühendusest ehk võimekus töötada võrguühenduseta režiimil (offline mode). Mobiilirakenduse kaudu teate saatmiseks ei ole vaja internetiühendust (Wi-Fi või mobiilne andmeside). Kuna rakendus toetub sõnumi edastamisel seadmesisesele SMS-i saatmise funktsioonile, ei sõltu teate kohalejõudmine sellest, kas seadmel on ligipääs internetile olemas.  Süsteemi toimimiseks on andmeside asemel vaja tavapärase mobiilsidelevi (GSM) ja aktiivse SIM-kaardi olemasolu, täpselt samamoodi nagu tavalise SMS-i saatmisel seadme enda sõnumirakendusest. Rakendus toimib seega täielikult offline-režiimil, kuid vajab sõnumi edastamiseks operaatori mobiilsidevõrgu signaali.
Demofunktsiooni olemasolu. Rakenduses peab olema kättesaadav demofunktsioon. See võimaldab kasutajal Häirekeskuse poole pöördumise rahulikus olukorras läbi mängida, et teada saada, milliseid valikuid temalt oodatakse ja mida Häirekeskus küsib, ilma et tegelikku hädaabiteadet välja saadetaks. 
[bookmark: _Toc233620536]Rakenduse tööloogika ja kasutajakogemus
Rakenduse tööloogika on üles ehitatud eesmärgiga muuta abi kutsumine võimalikult kiireks ja eksimiskindlaks, tagades samal ajal Häirekeskusele vajaliku andmekvaliteedi. Alljärgnevalt on kirjeldatud rakenduse põhifunktsioone ja nende ärilist sisu.
[bookmark: _Toc233620537]Kasutaja tuvastamine ja profiilihaldus
· Autentimine ja isikutuvastus. Süsteem peab tagama, et iga hädaabiteade oleks seotud konkreetse tuvastatud isikuga. See on oluline selleks, et vähendada valeteadete arvu ja tagada pöördujale vastuse saatmine. Sisselogimine ja esmane tuvastamine toimub rakenduse kasutuselevõtul. 
· Kasutajakonto ja kontekstiteave. Kasutaja täidab oma profiili, vastates küsimustele, mis on koostatud kontekstiteabe edastamise analüüsi raames (vt aruanne „Kontekstiteabe edastamine“). See tähendab, et abivajaja isikuandmed ning teave tema krooniliste haiguste või erivajaduste kohta (nt kuulmisvaegus) on süsteemis eelnevalt olemas ning edastatakse hädaolukorras automaatselt koos teatega. 
[bookmark: _Toc233620538]Hädaabiteate koostamise protsess
· Struktureeritud küsimused ja valikvastused. Rakendus juhendab kasutajat läbi eelnevalt seadistatud küsimuste puu. Et info edastataks kiirelt ka stressiolukorras, kasutatakse piltidega illustreeritud valikvastuseid. 
· Asukoha kinnitamine. Rakendus tuvastab automaatselt kasutaja asukoha ja kuvab selle kaardil. Enne teate saatmist peab kasutajal olema võimalus oma asukoht kinnitada või vajaduse korral seda korrigeerida, et tagada abiressursi täpne suunamine. 
[bookmark: _Toc233620539]Teate edastamine ja töökindlus
· Hädaabiteate saatmine (SMS-i genereerimine). Pärast valikute kinnitamist koondab rakendus kogu sisestatud info (juhtumi tüüp, asukoht, profiiliandmed) ning moodustab sellest standardse SMS-sõnumi, mis edastatakse hädaabinumbrile 112. 
· Võrguühenduseta režiim. Rakenduse tööloogika peab tagama toimimise ka olukorras, kus mobiilne andmeside puudub. Kuna teate edastamine põhineb seadmesisesel SMS-i saatmise funktsioonil, on abi kutsumine võimalik igas piirkonnas, kus on tavapärane mobiililevi. 
[bookmark: _Toc233620540]Kasutajatugi ja õpe
· Demofunktsioon. Rakendus sisaldab õppemoodulit, kus kasutaja saab läbi mängida kogu abi kutsumise protsessi. Demofunktsiooni eesmärk on suurendada kasutaja enesekindlust ja harjutada õiget käitumist hädaolukorras, ilma et see koormaks Häirekeskust reaalsete teadetega. 
[bookmark: _Toc233620541]Põhifunktsioonide ülevaade
Tabelis 3 on esitatud hädaabirakenduse kriitilised funktsioonid, mis võetakse kuluhinnangu koostamisel aluseks.
Tabel 3. Funktsioonide kirjeldus
	Funktsioon
	Kirjeldus

	Autentimine
	Isiku tuvastamine ja sisselogimine seadmes.

	Kasutajakonto loomine
	Profiili täitmine (kontekstiteabe saamiseks mõeldud küsimustele vastamine).

	Küsimused ja valikvastused
	Seadistatavad küsimused ja piltidega valikvastused, mis võimaldavad mitteverbaalset suhtlust.

	Asukoha kinnitamine
	Rakendusesisesel kaardil asukoha kuvamine ja selle valideerimine.

	Demofunktsioon
	Võimaldab kasutajal küsimustele vastamist läbi mängida ilma reaalset teadet edastamata.

	Hädaabiteate saatmine 112-le
	Kasutaja tehtud valikute põhjal koostatud struktureeritud SMS-sõnumi edastamine Häirekeskusele.


[bookmark: _Toc233620542]Hädaabirakenduse arendamise kuluprognoos
Käesolevas peatükis kirjeldatakse väljapakutud hädaabirakenduse loomisega kaasnevaid prognoositavaid kulusid. Analüüsis on välja toodud kaks peamist alternatiivi: olemasoleva rahvusvahelise lahenduse (TapSOS) sisseostmine või tellimustööna arendatava rakenduse loomine.
[bookmark: _Toc233620543]Rakenduse TapSOS hinnapakkumine (sisseostetav lahendus)
CGI Eesti kaalus ühe võimalusena Ühendkuningriigi rakenduse TapSOS kasutuselevõttu. Esitatud hinnapakkumine on koostatud arvestusega, et rakenduse minimaalne kasutusaeg on viis aastat. 
Tabel 4. TapSOS-i hinnapakkumise andmed
	Tegevus
	Hind (eurodes)

	Ühekordne liidestus ja seadistamine 
	400 000

	Litsentsitasu (aastas)
	300 000

	Analüütika töölaud (aastas)
	70 000



[bookmark: _Toc233620544]Tellimustööna arendatava rakenduse kuluhinnang
CGI Eesti tehtud kuluprognoos uue rakenduse arendamise kohta põhineb funktsionaalsuse alt-üles-hinnangul. Hinnangu koostamisel kasutati kolme tasand meetodit, töömahud rühmitati töövoo kaupa ning lisati reserv ootamatute kulude katteks. CGI Eesti palub hinnangu puhul arvestada, et see on antud olukorras, kus hädaabirakenduse arendamise kohta ei ole tehtud detailanalüüsi − see võib esile tuua nii täiendavaid äri- kui ka süsteemivajadusi.
[bookmark: _Toc233620545]Arenduse skoop ja tehnoloogiline raamistik
Hinnangu aluseks võeti arenduse skoop ja tehnoloogiline raamistik, mida on kirjeldatud tabelis 5.
Tabel 5. Arenduse skoop ja tehnoloogilised eeltingimused
	Valdkond
	Kirjeldus

	Platvormid
	Rakendust arendatakse paralleelselt nii iOS- kui ka Android-seadmetele.

	Tehnoloogia
	Kasutatakse platvormiülest tehnoloogiat (nt Flutter või React Native), mis võimaldab ühist koodibaasi.

	Taustasüsteemi arendus ja liidestused
	Arvestatud on liidestusvõimekuse väljatöötamise ning vältimatult vajalike liidestustega.

	Sihtrühm
	Rakendus on suunatud nii erivajadustega inimestele kui tavakasutajatele.

	Keeletugi
	Esialgne arendus hõlmab eesti, inglise ja vene keele tuge.

	Mittefunktsionaalsed nõuded
	Vastavus Eesti infoturbestandardile E-ITS, isikuandmete kaitse üldmäärusele ja ligipääsetavuse standardile EN 301 549. Toetatud on võrguühenduseta režiimil töötamine.



Peamised eeldused
1. Mobiilirakendust arendatakse platvormiülese tehnoloogia abil, mistõttu ei ole vaja eraldi arendusi iOS-ile ja Androidile. 
2. Taustasüsteemi arendatakse samuti platvormiüleselt, see tähendab, et kuluhinnangutesse ei ole sisse arvestatud vajadust taustasüsteemipõhiselt arendada.
[bookmark: _Toc233620546]Metoodika ja funktsioonide töömaht
Ärilised funktsioonid on jagatud väiksemateks tehnoloogilisteks tükkideks ja iga funktsiooni kohta on antud eraldi töömahu hinnang. Hinnangud on antud kolmel tasandil, mis moodustavad PERT-metoodika aluse: 
· optimistlik (optimistic) – eeldusel, et kõik sujub tõrgeteta; 
· tõenäoline (most likely) – kõige realistlikum prognoos tavatingimustes; 
· pessimistlik (pessimistic) – arvestades võimalikke takistusi ja keerukusi. 
Nende põhjal on kalkuleeritud eeldatav töömaht (expected hours), kasutades PERT-valemit[footnoteRef:8]: [8:  PERT Formula: A Guide to Project Timeline Calculation | IPM] 

Expected hours = (Optimistic + 4 × Most likely + Pessimistic) / 6

Tabel 6. Funktsioonide arenduse töömahud (tundides) kolme tasandi lõikes
	Kategooria
	Funktsioon
	Optimistlik
	Tõenäoline
	Pessimistlik
	Eeldatav

	Taustasüsteem
	TARA-ga liidestus
	60
	110
	170
	112

	Kasutajaliides
	Kasutajaprofiil
	70
	120
	180
	122

	Taustasüsteem
	Liidestus kontekstiteabe edastusega
	60
	120
	220
	127

	Taustasüsteem
	Liidestus geoteenustega
	50
	90
	150
	93

	Taustasüsteem
	Liidestus rahvastikuregistriga
	60
	110
	180
	113

	Kasutajaliides
	Keele valik
	20
	40
	70
	42

	Kasutajaliides
	Kaardirakendus
	90
	150
	240
	155

	Taustasüsteem
	Valikuvariantide seadistamine
	90
	160
	260
	165

	Kasutajaliides
	Hädaabiteate sisestamine rakenduses
	80
	140
	220
	143

	Kasutajaliides
	Demofunktsioon
	40
	70
	110
	72

	Taustasüsteem
	SMS-i koostamine kasutaja valikute põhjal
	70
	120
	200
	125

	Kasutajaliides
	Võrguühenduseta režiim
	60
	110
	180
	113

	Taustasüsteem
	Rakendusesisesed teavitused
	30
	60
	110
	63

	
	Koodibaasi puhas arendusmaht
	780
	1400
	2240
	1445


Märkus kogumaksumuse kohta. Tabelis 6 esitatud maht kajastab ainult funktsioonide programmeerimiseks kuluvaid arendustunde. Projekti terviklikuks elluviimiseks lisanduvad sellele baasmahule vältimatud üldised töövood (detailanalüüs, disain, testimine, dokumentatsioon ja projektijuhtimine), mille ajaline maht on detailsemalt lahti kirjutatud alapeatükis 8.2.3 (vt tabel 7).
[bookmark: _Toc233620547]Vajalike töövoogude hinnang
Rakenduse arendamisega seotud töömaht ei kujune ainult spetsiifiliste funktsioonide arendamiseks kuluvate töötundide hulga põhjal, vaid arvestada on vaja töövooge laiemalt. Töövoogude hindamisel on samuti järgitud kolmetasandilist mudelit.
Tabel 7. Vajalikud töövood koos ajalise hinnanguga (tundides)
	Töövoo kategooria
	Optimistlik
	Tõenäoline
	Pessimistlik
	Eeldatav

	Detailanalüüs
	540
	630
	750
	636

	Kasutajakogemuse ja -liidese (UX/UI) disain
	120
	200
	260
	197

	Kasutajaliidese arendus
	360
	630
	1000
	647

	Taustasüsteemi arendus (sh liidestused)
	420
	770
	1290
	798

	Testimine (sh turvatestimine)
	360
	420
	500
	424

	Projektijuhtimine
	120
	180
	220
	177

	Dokumentatsioon
	80
	120
	160
	120

	KOKKU
	2000
	2950
	4180
	2999


Eeldatav töömaht kokku: 2999 töötundi. 
Hinnangule on lisatud 25%-line reserv (arvestades, et detailanalüüs on veel tegemata), mis teeb lõplikuks töömahuks 3749 töötundi. Kui võtta aluseks tunnihind 76 eurot/h kujuneb projekti prognoositavaks kogumaksumuseks 285 824 eurot. 
[bookmark: _Toc233620548]Rakenduse iga-aastased haldus- ja ülalpidamiskulud
Lisaks ühekordsele arendusinvesteeringule kaasnevad hädaabirakenduse elutsükliga regulaarsed iga-aastased ülalpidamis- ja halduskulud, mis jagunevad tehniliseks toe ja inimressursi vahel.
· Tehniline hooldus ja versiooniuuendused (SLA): tuginedes IT-analüüside standarditele, arvestatakse rakenduse iga-aastaseks tehnilise hoolduse ja tugiteenuse mahuks ligikaudu 10% arenduse esmasest maksumusest (seega orienteeruvalt 28 582 eurot aastas). See kulu katab rakenduse platvormide (iOS ja Android) operatsioonisüsteemide uuendamisega kaasnevad kohandused, turvapaigad, vigade parandused ning kriitiliste liidestuste (nt Häirekeskuse taustasüsteemide) toimivuse tagamise.
· Inimressurss ja meeskond asutuse tasandil: rakenduse sisuliseks ja tehniliseks juhtimiseks on vaja tagada asutusesisene või partnerasutuseülene (nt SMIT) personaliressurss. Kuna tegemist on funktsionaalselt suhteliselt standardse rakendusega, ei ole otstarbekas moodustada uut arendus- ja haldusmeeskonda. Selle asemel on soovitatav kaasata üks osalise kuni täiskoormusega töötav süsteemi- või tootejuht (product owner), kes võiks tegutseda mõne sarnaseid süsteeme haldava IT-meeskonna koosseisus. Tootejuhi ülesandeks on juhtida rakenduse elutsüklit, analüüsida kasutajatelt saadud tagasisidet, suhelda sihtrühmadega ning koordineerida edasiarendust, tagamaks lahenduse pikaajaline elujõulisus ja vastavus riiklikele kriisivalmiduse nõuetele. Tehniline tugi ja töö käigus ilmnevate vigade parandus tagatakse meeskonna olemasolevate arendusressursside ja sõlmitava hoolduslepingu (SLA) raames.

Projekti tellija on Riigikantselei ja seda rahastab Riigikantselei avaliku sektori innovatsioonifond Euroopa Liidu ühtekuuluvuspoliitika 2021−2027 perioodi meetme „Avaliku sektori innovatsioonivõimekuse tõstmine“ vahenditest.

